**PILNVAROJUMA LĪGUMS**

**PAR** **VESELĪBAS APRŪPES PAKALPOJUMU SNIEGŠANU ZOBĀRSTNIECĪBAS JOMĀ**

Daugavpilī 2024.gada \_\_.\_\_\_\_\_\_\_\_\_\_

**Daugavpils valstspilsētas pašvaldība**, reģistrācijas Nr.90000077325, turpmāk – **Pašvaldība**, kuru, pamatojoties uz Pašvaldību likuma 17.panta trešās daļas 5.punktu, pārstāv domes priekšsēdētājs Andrejs Elksniņš, no vienas puses, un

**SIA “Daugavpils zobārstniecības poliklīnika”**, reģistrācijas Nr.41503007355, tās valdes locekļa Vaclava Jasvina personā, kurš rīkojas uz statūtu pamata, turpmāk arī – **Sabiedrība**, no otras puses, abas kopā sauktas – Puses,

ievērojot Pašvaldības domes 2024.gada \_\_\_.oktobra lēmumu Nr.\_\_\_ „Par Daugavpils valstspilsētas pašvaldības domes 2024.gada 27.jūnija lēmuma Nr.360 „Par deleģēšanas līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika”” atcelšanu un pilnvarojuma līguma noslēgšanu ar sabiedrību ar ierobežotu atbildību „Daugavpils zobārstniecības poliklīnika””,

pamatojoties uz Valsts pārvaldes iekārtas likuma 87.panta pirmās daļas 1.punktu, 87.panta otro daļu, Komercdarbības atbalsta kontroles likuma 10.panta ceturto daļu, Pašvaldību likuma 4.panta pirmās daļas 6.punktu, Civillikuma 2289.-2290.pantu, Daugavpils valstspilsētas pašvaldības domes 27.07.2023. saistošo noteikumu Nr.8 „Daugavpils valstspilsētas pašvaldības nolikums” 6.7.apakšpunktu,

ņemot vērā Eiropas Komisijas 20.12.2011. lēmuma 2012/21/ES „Par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi” 4.pantu,

Puses noslēdz šādu Pilnvarojuma līgumu par veselības aprūpes pakalpojumu sniegšanu zobārstniecības jomā, turpmāk – Līgums:

**1. Līguma priekšmets**

1.1. Pašvaldība pilnvaro Sabiedrību un piešķir tai īpašas tiesības, un Sabiedrība apņemas Līgumā noteiktajā kārtībā un apjomā nodrošināt šādu pakalpojumu sniegšanu Daugavpils valstspilsētas pašvaldības administratīvajā teritorijā:

1.1.1. nodrošināt veselības aprūpes pakalpojumu sniegšanu zobārstniecības jomā (turpmāk arī – Pakalpojumi).

**2.** **Pakalpojumu sniegšanas kārtība**

2.1. Sniedzot Pakalpojumus, Sabiedrība:

2.1.1. nodrošina profesionālu, drošu, kvalitatīvu, efektīvu un normatīvo aktu prasībām atbilstošu Pakalpojumu sniegšanu;

2.1.2. slēdz līgumu ar Nacionālo veselības dienestu (turpmāk – NVD) par valsts apmaksāto veselības aprūpes pakalpojumu sniegšanu zobārstniecības jomā, kā arī Pakalpojumu ietvaros, ja tādējādi netiek traucēta ar NVD noslēgtā līguma izpilde, sniedz arī maksas veselības aprūpes pakalpojumus zobārstniecības jomā (turpmāk – Maksas pakalpojumi);

2.1.3. pastāvīgi nodrošina obligāto prasību ārstniecības iestādēm ievērošanu, uztur, atjauno un uzlabo normatīvajos aktos noteiktajām prasībām atbilstošas Pakalpojumu sniegšanai nepieciešamās medicīniskās tehnoloģijas (iekārtas), aprīkojumu un telpu labiekārtojumu, kā arī piesaista atbilstošas kvalifikācijas speciālistus, kas spēj nodrošināt Pakalpojumu sniegšanu;

2.1.4. nodrošina Sabiedrības tīmekļa vietnē [www.zobi.daugavpils.lv](http://www.zobi.daugavpils.lv) informāciju par Līgumu, Līguma ietvaros Sabiedrības sniegtajiem valsts un Maksas veselības aprūpes pakalpojumiem zobārstniecības jomā (aktualitātes, pakalpojumu veidi, speciālisti, pieņemšanas laiki, Maksas pakalpojumu cenrādis). Papildus Sabiedrība komunikāciju ar sabiedrību par Pakalpojumu sniegšanu nodrošina ar plašsaziņas līdzekļu un sociālo tīklu starpniecību, apmeklējot mācību iestādes, kā arī sniedzot informāciju bukletos, informācijas stendos un publicitātes pasākumos;

2.1.5. ne retāk kā reizi gadā veic pacientu (klientu) aptauju par sniegto Pakalpojumu kvalitāti;

2.1.6. organizē un atbalsta veselību veicinošus pasākumus (Pasaules Veselības organizācijas aktuālās dienas, lekcijas, tematiskās publikācijas u.c.), kas ir vērsti uz cilvēka vispārējās veselības uzlabošanu un stiprināšanu;

2.1.7.  slēdz Pakalpojumu sniegšanas nodrošināšanai nepieciešamos līgumus;

2.1.8. piesaista ārstniecības personas ar atbilstošu kvalifikāciju Pakalpojumu kvalitatīvākai sniegšanai;

2.1.9. nodrošina mācību iestāžu informēšanu par Līguma 4.1.2.3.apakšpunktā minētām augstākās izglītības iegūšanas iespējām Rīgas Stradiņa universitātes Zobārstniecības fakultātē par Pašvaldības budžeta finansējuma līdzekļiem.

2.2. Sabiedrība veic nepieciešamos pasākumus un piesaista finanšu līdzekļus, t.sk. Eiropas Savienības fondu finansējumu, lai nodrošinātu kvalitatīvu veselības aprūpes pakalpojumu zobārstniecības jomā sniegšanu. Piesaistīto finanšu līdzekļu aprēķināšana, izlietošanas kontrole un pārskatīšana, kā arī pārmaksas novēršana un atmaksāšana notiek atbilstoši Eiropas Savienības un Latvijas Republikas normatīvajiem aktiem, kas nosaka prasības Eiropas Savienības fondu finanšu līdzekļu piesaistīšanai, šādu projektu īstenošanas kārtībai, kā arī neatbilstoši veikto izdevumu atgūšanai un atmaksāšanai.

2.3. Ja Līgums, beidzoties 8.1.apakšpunktā minētajam termiņam, netiek pagarināts, Sabiedrībai ir pienākums Pašvaldībai atmaksāt to veselības aprūpes pakalpojumu sniegšanai zobārstniecības jomā nepieciešamo pamatlīdzekļu, kuri izveidoti (iegūti) saņemot Līguma 4.1.2.2.apakšpunktā minēto finansējumu, nolietojuma (amortizācijas) daļu, kura līdz Līguma darbības termiņa beigām nebija un atbilstoši normatīvajiem aktiem nevarēja būt atskaitīta.

2.4. Sabiedrībai atbilstoši Sabiedrības darbības specifikai, materiāltehniskajam un cilvēkresursu nodrošinājumam sniegto Pakalpojumu ietvaros ir tiesības piedalīties NVD izsludinātajās veselības aprūpes atlases procedūrās, lai nodrošinātu pieejamību pēc iespējas plašākam valsts apmaksāto veselības aprūpes pakalpojumu klāstam zobārstniecības jomā.

**3.** **Pakalpojumu sniegšanas kvalitātes novērtējuma kritēriji**

3.1. Sabiedrības darbību Pakalpojumu sniegšanā Pašvaldība novērtē pēc šādiem kritērijiem:

3.1.1. pieejamo pakalpojumu daudzveidība un sniegto pakalpojumu skaits pa pakalpojumu veidiem un finansējuma veidiem (izvērtējums dinamikā);

3.1.2. pakalpojumu saņēmēju apmierinātība ar pakalpojumu kvalitāti (pacientu apmierinātības aptauju rezultāti, pamatoto sūdzību skaits);

3.1.3. veiktie pasākumi veselības aprūpes kvalitātes un pieejamības uzlabošanai;

3.1.4. veiktie ieguldījumi veselības aprūpes pakalpojumu sniegšanai nepieciešamajās medicīniskās tehnoloģijās (iekārtās), aprīkojumā un telpu labiekārtojumā;

3.1.5. informācijas pieejamība par sniegtajiem veselības aprūpes pakalpojumiem zobārstniecības jomā (informācijas veidi, saturs, tīmekļa vietnes [www.zobi.daugavpils.lv](http://www.zobi.daugavpils.lv) apmeklētāju skaits);

3.1.6. savlaicīgu kvalitatīvu pārskatu u. c. pieprasītās informācijas iesniegšana Pašvaldībai (saturs, iesniegšanas termiņš);

3.1.7. piesaistītas ārstniecības personas, ar kurām ir noslēgti darba vai tiem pielīdzināmie līgumi par Līgumā paredzēto Pakalpojumu sniegšanu;

3.1.8. informētas mācību iestādes par Līguma 4.1.2.3.apakšpunktā minētām augstākās izglītības iegūšanas iespējām Rīgas Stradiņa universitātes Zobārstniecības fakultātē par Pašvaldības budžeta finansējuma līdzekļiem.

**4. Finanšu resursu Pakalpojumu sniegšanai piešķiršanas pamatnoteikumi**

4.1. Finansējumu Pakalpojumu sniegšanai veido:

4.1.1. saņemtais finansējums no valsts budžeta līdzekļiem līgumā ar NVD noteiktajā apjomā – Līguma 1.1.1.apakšpunktā noteikto Pakalpojumu sniegšanai.

4.1.2.  Pašvaldības budžeta finansējums Līguma 1.1.1.apakšpunktā noteikto Pakalpojumu sniegšanai:

4.1.2.1. līdzfinansējums Eiropas Savienības fondu projektu īstenošanai;

4.1.2.2. investīcijas Pakalpojumu sniegšanā izmantojamā nekustamā īpašumā atjaunošanas vai pārbūves darbos un/vai investīcijas kustamās mantas iegādei;

4.1.2.3. finansējums Sabiedrības topošo darbinieku augstākās izglītības iegūšanai Rīgas Stradiņa universitātes Zobārstniecības fakultātē;

4.1.3. pacienta līdzmaksājums;

4.1.4. ieņēmumi no Maksas pakalpojumiem un citas Sabiedrības komercdarbības;

4.1.5. Eiropas Savienības fondu līdzekļi;

4.1.6. ziedojumi un dāvinājumi;

4.1.7. cits finansējums, kas ir nepieciešams Pakalpojumu sniegšanai.

4.2. Līguma 4.1.2.apakšpunktā minēta Pašvaldības budžeta finansējuma noteikšanai nākamajam gadam Sabiedrība līdz 1.novembrim iesniedz Pašvaldībā finansējuma piešķiršanas pieprasījumu. Pašvaldība izskata saņemto finansējuma piešķiršanas pieprasījumu, veic iesniegto dokumentu pārbaudi un iekļauj to Pašvaldības budžeta projektā nākamajam gadam.

4.3. Pakalpojumu maksas apmēra noteikšana un apstiprināšana:

4.3.1.  pakalpojumu veidus un apjomus, kuri tiek apmaksāti no valsts budžeta līdzekļiem, samaksas kārtību par minētajiem pakalpojumiem, kā arī iedzīvotāju kategorijas, kuras atbrīvotas no pacienta līdzmaksājuma, nosaka saskaņā ar normatīvajiem aktiem, atbilstoši kuriem NVD slēdz līgumu ar Sabiedrību;

4.3.2. Sabiedrības valde apstiprina Maksas pakalpojumu noteikšanas un apstiprināšanas kārtību, kā arī atbrīvojumus (atlaides) privātpersonām. Sabiedrības valde, izstrādājot Maksas pakalpojumu noteikšanas un apstiprināšanas kārtību, piemēro Pašvaldības metodiskos norādījumus maksas pakalpojumu sniegšanas noteikšanā un cenu aprēķināšanas principiem Daugavpils valstspilsētas pašvaldības kapitālsabiedrībās;

4.3.3. saņemtos ieņēmumus par Maksas pakalpojumiem Sabiedrība izmanto Vidēja termiņa darbības stratēģijā, budžeta un rīcības plānā noteikto finanšu un nefinanšu mērķu sasniegšanai.

4.4. Pašvaldības budžeta finansējuma piešķiršanas kārtība:

4.4.1. Līguma 4.1.2.1.-4.1.2.3.apakšpunktā minēta Pašvaldības budžeta finansējuma saņemšanai Sabiedrība iesniedz attaisnojuma dokumentus, kas pamato pieprasīta finansējuma piešķiršanas pamatotību. Pašvaldība veic attaisnojuma dokumentu pārbaudi un 10 (desmit) dienu laikā veic pieprasīta finansējuma piešķiršanu Sabiedrībai. Nepieciešamības gadījumā, papildus ziņu un faktu pārbaudei, Pašvaldība var pagarināt pieprasīta finansējuma piešķiršanu Sabiedrībai vēl par 10 (desmit) dienām;

4.4.2. Veicot Līguma 4.4.1.apakšpunktā minēta finansējuma piešķiršanu Sabiedrībai, Pašvaldībai ir pienākums ievērot tās budžetā paredzēto finansējumu attiecīgajam gadam, kas ir noteikts atbilstoši Līguma 4.2.apakšpunktam.

4.5. Sabiedrība nodrošina informācijas par Līguma izpildes ieņēmumiem un izdevumiem iekļaušanu tās kārtējā gada budžetā, kā arī nodrošina ar Līguma izpildi saistīto ieņēmumu un izdevumu kontroli un uzskaiti. Sabiedrība nodrošina ieņēmumu un izdevumu atsevišķu uzskaiti, kas ir iegūti no Līguma 4.1.4.apakšpunktā minētajiem Maksas pakalpojumiem un citas Sabiedrības komercdarbības, kā arī izstrādā izmaksu sadales metodiku Latvijas Republikas grāmatvedību reglamentējošajos normatīvajos aktos paredzētajā kārtībā.

4.6. Pašvaldības atbalsts Līguma izpildei, kas kvalificējas valsts atbalsta pazīmēm, tiek sniegts saskaņā ar Eiropas Komisijas 20.12.2011. lēmumu 2012/21/ES par Līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

**5. Sabiedrības darbības uzraudzība**

5.1. Pašvaldība uzrauga Sabiedrības darbību attiecībā uz Līgumā noteikto Pakalpojumu sniegšanu.

5.2. Pašvaldības iestādes „Daugavpils pašvaldības centrālā pārvalde” Juridiskā departamenta Kapitālsabiedrību pārraudzības nodaļa (turpmāk – Nodaļa) kā atbildīgā struktūrvienība kontrolē šā Līguma izpildi un nodrošina Līgumā noteikto Pakalpojumu sniegšanas uzraudzību, t.sk. Nodaļa:

5.2.1. ir tiesīga papildus jau Līgumā noteiktajiem pārskatiem pieprasīt no Sabiedrības jebkāda veida informāciju par Pakalpojumu sniegšanu, tai skaitā finanšu līdzekļu izlietojumu un izlietošanas pamatotību;

5.2.2. apkopo un izvērtē Sabiedrības iesniegtos pārskatus un informāciju;

5.2.3. sniedz ieteikumus Sabiedrībai Pakalpojumu sniegšanas nodrošināšanai un uzlabošanai;

5.2.4. izvērtē un sniedz atzinumu par Sabiedrības plānoto ikgadējo investīciju lietderīgumu Pakalpojumu sniegšanai nepieciešamo medicīnisko tehnoloģiju (iekārtu) vai aprīkojuma iegādei un telpu labiekārtojumam;

5.2.5. īsteno citas tiesības un pienākumus, kas izriet no Līguma, atbilst Nodaļas kompetencei un ir nepieciešami uzraudzības nodrošināšanai.

 5.3. Sabiedrībai ir pienākums ievērot Nodaļas norādījumus un ieteikumus, kas vērsti uz Pakalpojumu sniegšanas nodrošināšanu atbilstoši normatīvo aktu prasībām.

5.4. Sabiedrībai ir pienākums ziņot Pašvaldībai par Pakalpojumu sniegšanas neiespējamību, izpildes grūtībām un jebkādiem citiem apstākļiem, kuri var ietekmēt Pakalpojumu sniegšanu. Ja Sabiedrība pieļauj bezdarbību, nepildot minēto pienākumu un minētais fakts ir kļuvis zināms Pašvaldībai, tā nekavējoties pieprasa Sabiedrībai sniegt rakstveida paskaidrojumu. Pēc rakstveida paskaidrojumu saņemšanas un izvērtēšanas, ja Sabiedrības bezdarbības iemesli ir atzīti par neattaisnotiem, Pašvaldība ir tiesīga lemt par Līguma 8.5.apakšpunktā minētās Līguma uzteikuma tiesības izmantošanu.

5.5. Vismaz 3 (trīs) dienas iepriekš saskaņojot ar Sabiedrības valdes locekli, Pašvaldība ir tiesīga veikt operatīvās pārbaudes par Sabiedrībai piešķirto finanšu līdzekļu izlietojumu un tā atbilstību piešķiršanas mērķiem. Ja operatīvas pārbaudes rezultāti norāda, ka piešķirtie finanšu līdzekļi pilnībā vai daļā nav izlietoti atbilstoši piešķiršanas mērķiem, Pašvaldība pieņem lēmumu par piešķirto finanšu līdzekļu atgūšanu atbilstoši Komercdarbības atbalsta kontroles likuma V nodaļā noteiktajam.

**6.** **Pārskatu sniegšanas kārtība**

6.1. Sabiedrībai ir pienākums reizi gadā līdz nākamā gada 1.maijam sniegt Pašvaldībai Pārskatu par Līguma izpildi, kas ietver sevī: informāciju par Pakalpojumu apjomu dinamikā; finanšu resursu izlietojumu; investīciju plāna izpildi; pacientu (klientu) apmierinātības analīzi; saņemtām un izskatītām pacienu (klientu), valsts vai pašvaldības iestāžu sūdzībām (atsevišķi norādot pamatotas un nepamatotas sūdzības); piesaistītām ārstniecības personām, ar kurām ir noslēgti darba vai tiem pielīdzināmie līgumi; informētām mācību iestādēm par Līguma 4.1.2.3.apakšpunktā minētām augstākās izglītības iegūšanas iespējām Rīgas Stradiņa universitātes Zobārstniecības fakultātē par Pašvaldības budžeta finansējuma līdzekļiem.

6.2. Pašvaldība vismaz ik pēc 3 (trīs) gadiem Līguma darbības laikā un Līguma darbības beigās nodrošina piešķirtā finansējuma Pakalpojumu sniegšanai atbilstības kontroles veikšanu. Sabiedrībai ir pienākums sniegt Pašvaldībai pārskatu par saņemtā finansējuma Pakalpojumu sniegšanai izlietošanas kontroli, izmantojot Pašvaldības izstrādāto pārskata veidlapu. Pašvaldība pārskata veidlapu atsevišķi elektroniski nosūta Sabiedrībai kopā ar pieprasījumu aizpildīt un iesniegt šajā punktā minētās ziņas.

6.3. Ja Pašvaldība, veicot Līguma 6.2.apakšpunktā minēto saņemtā finansējuma Pakalpojumu sniegšanai izlietošanas kontroli, konstatē, ka Sabiedrība ir saņēmusi pārmērīgu finansējumu, kas pārsniedz 10% no maksimāli pieļaujamā finansējuma attiecīgajam gadam, Pašvaldība pieprasa Sabiedrībai atmaksāt saņemto pārmērīgo finansējumu pilnā apmērā. Finansējuma aprēķināšanas parametrus atjaunina nākotnei. Ja pārmērīga finansējuma summa nepārsniedz 10% no maksimāli pieļaujamā finansējuma attiecīgajam gadam, šādu finansējumu var pārnest uz nākamo periodu un atskaitīt no finansējuma summas, kas jāmaksā par minēto periodu.

6.4. Pašvaldībai ir tiesības pieprasīt Sabiedrībai sniegt jebkuru ar Līguma izpildi saistītu informāciju. Šādā pieprasījumā Pašvaldība norāda nepieciešamo informācijas apjomu un informācijas iesniegšanas termiņu, kurš nevar būt mazāks par 7 (septiņām) darba dienām.

**7.** **Pušu atbildība un nepārvarami apstākļi**

7.1. Pašvaldība atbild par tās funkciju, kurā ietilpst Pakalpojumi, izpildi kopumā un no sava budžeta atlīdzina zaudējumus un personisko kaitējumu, kas nodarīts trešajai personai.

7.2. Sabiedrība atlīdzina Pašvaldībai visus zaudējumus un izdevumus, kas Pašvaldībai radušies Sabiedrības prettiesiskas darbības vai bezdarbības, kā arī no Līguma izrietošo neizpildītu vai nepienācīgi izpildītu saistību rezultātā.

7.3. Sabiedrībai nav tiesību nodot Pakalpojuma sniegšanas pienākumu trešajām personām, kas nav saistīti ar Pašvaldību un/vai Sabiedrību.

7.4. Puses nav atbildīgas par daļēju vai pilnīgu saistību neizpildi nepārvaramas varas gadījumos.  Par nepārvaramu varu tiek uzskatīts jebkurš notikums, kas nav atkarīgs no Pušu gribas, tieši attiecas uz Līguma izpildi un kura iestāšanos neviena no Pusēm neparedzēja un nevarēja paredzēt.  Puses pēc iespējas ātrāk brīdina viena otru par nepārvaramas varas apstākļu iestāšanos, pievienojot apliecinošus dokumentus, ja nepieciešams, un vienojas par Pakalpojumu sniegšanas atlikšanu vai Līguma izbeigšanas noteikumiem.

**8. Līguma stāšanās spēkā, darbības termiņš, grozījumu veikšana un izbeigšana**

8.1. Līgums stājas spēkā ar tā abpusējas parakstīšanas brīdi un ir noslēgts uz 10 (desmit) gadiem.

8.2. Puses, savstarpēji vienojoties, ir tiesīgas izdarīt grozījumus Līgumā, ja par to pieņemts attiecīgs Pašvaldības domes lēmums. Līguma grozījumi stājas spēkā pēc abpusējas Līguma grozījumu parakstīšanas un kļūst par Līguma neatņemamu sastāvdaļu.

8.3. Ar priekšlikumiem par Līguma grozījumiem Puses viena otru iepazīstina ne vēlāk kā divus mēnešus pirms grozījumu izdarīšanas.

8.4. Katra Puse var vienpusēji uzteikt Līgumu pirms termiņa, rakstveidā brīdinot par to otru Pusi sešus mēnešus iepriekš.

8.5. Katra Puse var uzteikt Līgumu, neievērojot Līguma 8.4.apakšpunktā minēto uzteikuma termiņu, ja:

8.5.1. otra Puse rupji pārkāpj Līguma noteikumus;

8.5.2. pastāv svarīgs iemesls, kas neļauj turpināt Līguma attiecības.

8.6. Līgumu uzsaka, ja vairs nepastāv tā noslēgšanas pamatnoteikumi, kas ir saistīti ar grozījumiem normatīvajos aktos vai Pušu juridiskā statusa izmaiņām.

8.7. Līguma izbeigšanās gadījumā Puses nodrošina Pakalpojumu sniegšanas nepārtrauktību, par to atsevišķi rakstiski vienojoties.

 **9. Citi noteikumi**

9.1.  Pusēm ir pienākums Līguma darbības laikā un vismaz 10 gadus pēc Līguma darbības beigām nodrošināt ar šajā Līgumā 4.1.apakšpunktā paredzētā finansējuma Pakalpojumu sniegšanai piešķiršanu saistītās dokumentācijas glabāšanu savā lietvedībā.

9.2. Visus strīdus un domstarpības, kas rodas Līguma izpildes laikā, kā arī sakarā ar Līguma izbeigšanu, Puses risina savstarpējo sarunu ceļā. Strīdi un domstarpības, par kurām nav panākta vienošanās sarunu ceļā, tiek izskatīti normatīvajos aktos noteiktajā kārtībā.

9.3. Kādam no Līguma noteikumiem zaudējot spēku normatīvo aktu izmaiņu gadījumā, Līgums nezaudē spēku tā pārējos noteikumos. Šādā gadījumā Pusēm ir pienākums piemērot Līgumu atbilstoši spēkā esošajiem normatīvajiem aktiem.

9.4. Līgums sastādīts 2 (divos) eksemplāros, kuriem ir vienāds juridiskais spēks, no kuriem viens eksemplārs Pašvaldībai, bet otrs – Sabiedrībai.

**10. Pušu paraksti un rekvizīti**

|  |  |
| --- | --- |
| **Pašvaldība:**    | **Sabiedrība:**  |
| **Daugavpils valstspilsētas pašvaldība** Reģ. Nr.90000077325Krišjāņa Valdemāra iela 1, Daugavpils, LV-5401 | **SIA “Daugavpils zobārstniecības poliklīnika”** Reģ. Nr.41503007355, Lāčplēša iela 12, Daugavpils, LV-5401 |
| Domes priekšsēdētājs \_\_\_\_\_\_\_\_\_\_\_\_\_                                          *(A.Elksniņš)*    | Valdes loceklis \_\_\_\_\_\_\_\_\_\_\_\_\_\_\_                              *(V.Jasvins)*   |